Moslems vir Christus (2) - www.bybelkennis.co.za
by Mitch Kalp · 08/10/2012
The church lies at the very center of the eternal purpose of God. It is not a divine afterthought. It is not an accident of history (John Stott).
J. D. Greear (Breaking the Islam Code) skryf oor ons benadering tot Moslems. In Galasiërs 2:7 praat Paulus van Petrus se taak om die evangelie aan die Jode en sy eie taak om die evangelie aan die nie-Jode te verkondig. Wat ons nodig het, is 'n evangelie wat aan die Moslems verkondig moet word. Natuurlik word almal – ook Moslems – deur een evangelie gered. Soms, om die meer verstaanbaar te maak, moet hierdie evangelie op verskillende maniere uitgedruk word.
Drie woorde beskryf die Westerse benadering tot die evangelie: formule, vergifnis, dood. Die evangelie word tipies as 'n aantal stellings oor God ('n formule) aangebied. Hierdie stellings hanteer ons behoefte aan vergifnis. Die basis van hierdie vergifnis is die dood van Jesus Christus. Daar is niks hiermee verkeerd nie.
Vir Moslems stel Greear drie ander woorde voor: storie, reiniging, oorwinning.
1. In plaas van die evangelie as 'n formule aan te bied, laat die storie van die evangelie voor hulle oopvou. As ons kom met stellings oor die evangelie, kom hulle terug met hulle eie stellings Hulle is egter nuuskierig oor die Bybel, want dit bevat die stories van die profete wie se name hulle al gehoor het. In hierdie stories word Christus geopenbaar. Dit maak in hulle 'n begeerte wakker.
2.Beklemtoon die reinigingskrag van die evangelie. Moslems verstaan die noodsaaklikheid vir reiniging. Hulle ondergaan self 'n reinigingsritueel. Hierdie reiniging is net uitwendig, maar God bied reiniging vir die siel aan.
3.In plaas daarvan om Jesus se kruisdood te beklemtoon, moet ons Jesus se oorwinning aan die kruis en sy opstanding beklemtoon. Moslems glo God is almagtig en genadig – hulle verklaar dit elke keer as hulle bid. Watter groter demonstrasie van mag is daar as juis God se mag wat sonde en die dood oorwin het?
Die Bybel is die storie van 'n God wat oorwin en ons reinig sodat ons vir altyd saam met Hom kan leef.